Author: jana.hrenova
Last saved by: sulik
Company: Ministerstvo Spravodlivosti SR

Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky ako iniciatívny materiál návrh zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov.

Zámerom predloženého materiálu je dôsledné naplnenie stratégie boja proti korupcii a princípu nulovej tolerancie v právnických profesiách.

Ťažisko úpravy spočíva najmä v zavedení definície bezúhonnosti notárov a notárskych koncipientov, upresnenie požiadaviek na dosiahnuté vysokoškolské vzdelanie, zavedenie inštitútu krížového zákazu výkonu právnického povolania a centrálneho registra listín.

Návrh zákona bol predmetom medzirezortného pripomienkového konania. Ku dňu, kedy boli práce na návrhu zákona ukončené nezaslali pripomienky uvedené subjekty: Najvyšší kontrolný úrad Slovenskej republiky, Štatistický úrad Slovenskej republiky, Najvyšší súd Slovenskej republiky, Jazykovedný ústav Ľ. Štúra, Súdna rada Slovenskej republiky, Krajský súd v Trnave, Krajský súd v Trenčíne, Krajský súd v Banskej Bystrici, Vyšší vojenský súd Trenčín, Slovenská únia nezávislého súdnictva, Národná asociácia sudkýň Slovenska, Asociácia zamestnávateľských zväzov a združení SR, Slovenská advokátska komora, Komora komerčných právnikov, Slovenská komora Exekútorov.
 
Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

	Legislatívna rada vlády Slovenskej republiky dňa 22.04.2003 návrh zákona prerokovala a s pripomienkami schválila.

Navrhovaná právny úprava nebude mať dopad na štátny rozpočet, rozpočty obcí alebo rozpočty vyšších územných celkov.

Materiál nemá finančný, ekonomický, environmentálny vplyv ani vplyv na zamestnanosť a preto sa táto doložka nevyhotovuje.

Vyhlásenie o bezrozpornosti 

Návrh zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov sa predkladá na rokovanie vlády Slovenskej republiky bez rozporov.